[Verkiesing] Só lyk die finale uitslag in die VrystaatSó lyk die partye se steun in die Vrystaat. Bron.: OVK Volgens die OVK is 100% van die stemme getel en het die ANC 994 872 (61,53%) van die stemme en 385 setels gekry, die DA 329 570 (20,38%) stemme en 120 setels en die EFF156 687 (9,69%) van die stemme en 63 setels. Die ANC het ŉ meerderheid in 18 van die provinsie se munisipaliteite gekry, insluitend die Mangaung-metro. Dit is net in die Metsimaholo-munisipaliteit (Sasolburg, Oranjeville en Deneysville) waar die ANC nie ŉ meerderheid kon kry nie en ŉ koalisie sal moet vorm as hy in beheer wil bly. “Die ANC moet bekommerd wees oor die afname in steun in die Vrystaat,” meen prof. Theo Neethling, hoof van die Departement van Politieke Studies aan die Universiteit van die Vrystaat. “Dit was nog altyd ŉ vesting vir hulle waar hulle gewoond is om 70% te kry. Premier Ace Magashule is ook ŉ sleutelfiguur in die party se nasionale struktuur en deel van die sogenaamde ‘premierliga’ wat instrumenteel is om pres. Jacob Zuma in beheer te bou.” Die ANC het intussen die uitslag verwelkom. “Dit was nog altyd ons doel om beheer te behou oor al die munisipaliteite in die Vrystaat,” het Thabo Meeko, provinsiale woordvoerder van die ANC gesê. “Ons is ŉ bietjie bekommerd oor die hoeveelheid mense wat gestem het maar dit was grotendeels weens die ekstreme weerstoestande.” Meeko het die afname in die ANC se steun toegeskryf aan die uitdagings om munisipaliteite in landelike gebiede te bestuur. Patricia Kopane, provinsiale leier van die DA, het gesê haar party is bemoedig deur die effense groei in steun vir die party in die Vrystaat. “Ons kon daarin slaag om twee wyke by die ANC af te neem, een in die Mangaung-metro en een in Ladybrand.” Die ANC se steun in die Vrystaat het in die nasionale en provinsiale verkiesing in 2014 effens afgeneem. Die DA se steun in die provinsie het aansienlik verbeter en die party het Cope as die amptelike opposisie in die Vrystaat onttroon. Die EFF is derde in die provinsie. Die ANC het in die 2014-verkiesing 708 720 (69,85%) van die stemme op hom verenig, terwyl die DA 164 672 (16,23%) van die stemme gekry het. Die EFF het 82 674 (8,15%) van die stemme gekry en die VF Plus 21 339 (2,1%). In die 2011-munisipale verkiesing het die ANC 1 065 865 (71,02%) van die stemme gekry, die DA 300 431 (20,02%) en Cope 51 923 (3,46%).